Papersnake/gushiwen huggingface dataset:
州宅十二咏 四望亭
王十朋（宋代）

有泽宜观水，无檐不见山。鄱君千里国，俯仰一亭间。
邻曲有未饭被追入郭者悯然有作
陆游（宋代）

舂得香膻摘绿葵，县符急急不容炊。
君王日御金华殿，谁诵周家七月诗？
往凤阳次虎丘
顾德辉（元代）

柳条折尽尚东风，杼轴人家户户空。
只有虎丘山色好，不堪又在客愁中。
谢姊惠鞋
贾蓬莱（元代）

莲瓣娟娟远寄将，绣罗犹带指尖香。
弓弯着上无行处，独立花阴看雁行。
过祥符寺
沈叔埏（清代）

禅院邻水西，遗宅魏公舍。传自兴宁间，此焉讲般若。

经过路欲兴，徙倚残碑下。老鸱出疏林，苍鼠窜破瓦。

墙阴绕径深，潭影向空泻。亭午不闻钟，此意转潇洒。
上皇西巡南京歌十首·其二
李白（唐代）

九天开出一成都，万户千门入画图。
草树云山如锦绣，秦川得及此间无。
初寒
陆游（宋代）

久雨重阳後，清寒小雪前。
拾薪椎髻仆，卖菜掘头船。
薄米全家粥，空床故物毡。
身犹付一歃，名字更须传？
问王稚川觅酒
王质（宋代）

麦天一似菊花秋，涩雨痴风故作愁。幸自从来公不饮，何如乞作我销忧。

胶胶扰扰谁能问，兀兀陶陶得即休。七泽五湖烟水阔，可容閒梦到沧洲。
寄畅淳甫
何失（元代）

思君不见费人思，何日人思能已时。又见鸾坡三月柳，数枝浓绿自丝丝。
寄师文二首
陈造（宋代）

世涂岂必尽笼囚，自是迂疏拙应酬。
簿领婴心宁素志，梦魂何日不沧洲。
揆吾温饱儿堪托，平昔行藏妇与谋。
已判来年拂衣去，寄言亟办钓鱼舟。
上郡伯陆师台十四韵
区宇瞻（明代）

圣世需良仕，书屏属俊人。名家龙种异，惊代凤毛振。

槜李标灵气，文章见席珍。三千击瀚海，九万出风尘。

法座推经笥，朱轓拜玉鳞。一麾湘峡镇，五马沥湖春。

河润沾闾井，磨砻遍海滨。仁流称泽国，化浃蔼兰薰。

共喜玄英令，欣瞻紫气辰。岁星光甸宇，玉树起苍旻。

奕叶隆三锡，箕裘集八荀。华封勤颂祝，贤相重臣邻。

簪绂年方盛，勋猷日与新。伫看调燮任，徵赐宠皇恩。
和刘景文见赠
苏轼（宋代）

元龙本志陋曹吴，豪气峥嵘老不除。
失路今为哙等伍，作诗犹似建安初。
西来为我风黧面，独卧无人雪缟庐。
留子非为十日饮，要令安世诵亡书。
驾送总兵官征交阯随侍口号二首 其一
杨荣（明代）

大驾宵严出近畿，兹晨遣将讨南夷。金鍪耀日朱旂绕，綵鹢乘风画桨齐。

已见兵威消瘴疠，遥闻黎庶望云霓。从征士卒皆欢跃，应有诗人赋采薇。
观棋
陆游（宋代）

一枰翻覆战枯棋，庆吊相寻喜复悲。
失马翁言良可信，牧猪奴戏未妨为。
白蛇断处真成快，黑帜空时又一奇。
歛付两奁来对酒，泠泠听我诵新诗。
齐天乐·蝉
仇远（元代）

夕阳门巷荒城曲，清间早鸣秋树。薄翦绡衣，凉生鬓影，独饮天树风露。朝朝暮暮。奈一度凄吟，一番凄楚。尚有残声，蓦然飞过别枝去。
齐宫往事谩省，行人犹与说，当时齐女。雨歇空山，月笼古柳，仿佛旧曾听处。离情正苦。甚懒拂冰笺，倦拈琴谱。满地霜红，浅莎寻蜕羽。
题李士曹厅壁画度雨云歌
岑参（唐代）

似出栋梁里，如和风雨飞。掾曹有时不敢归，

谓言雨过湿人衣。
送太史李公还朝二首 其一
宗臣（明代）

楚江二月送朱轮，江上千家长白蘋。宫锦尚留丛桂色，仙舟不住广陵春。

云间鳷鹊含香入，日下夔龙佩玉新。一自周南归太史，石渠视草更何人。
梅花十绝句
赵蕃（宋代）

风月悬知非俗物，与梅相对却成三。
是中故有无穷意，曲几团蒲须细参。
铜雀妓
何逊（南北朝）

秋风木叶落，萧瑟管弦清。
望陵歌对酒，向帐舞空城。
寂寂檐宇旷，飘飘帷幔轻。
曲终相顾起，日暮松柏声。
春贴子词·太皇太后阁六首
司马光（宋代）

盛德初临震，阳和已动坤。
发生天施大，厚载母仪尊。
冬季朔日从友人斋食
区大相（明代）

朔日为月始，季冬属岁藏。天工此时毕，人事何匆忙。

斋心朝太一，密虑卫元阳。晓灌醍醐顶，静吸华池浆。

披衣寻净侣，芳洁自罗将。酒用醴泉水，食取瑶草芒。

五内涤尘根，丹室澄虚光。坌垕永无染，刀圭从此尝。

真人有要言，清净道之纲。淡泊宁吾志，甘滋烂人肠。

去矣餐元气，吾将嬉紫房。
白云篇 其二
高攀龙（明代）

心随白云远，亦随白云迟。欲随白云灭，白云无尽时。
延平跃剑图
郑思肖（宋代）

白昼平津涌似雷，尽惊灵物出尘埃。倒翻三尺挥空去，对舞双龙破浪来。
嘉禾百咏·木纹观音
张尧同（宋代）

双瞳分日月，眉际一星悬。
照见人间苦，三辰不在天。
赠樊秀才
范仲淹（宋代）

五代云雷屯，九野皆龙战。闻国如棋枰，皇极何由建。

太祖乘天飞，大发光华旦。樊公江表来，经纶速如电。

微子入姬周，仓皇救涂炭。四海乃大同，万里闻薰风。

礼乐与征伐，出自明光宫。大勋未大赏，积庆宜无穷。

李广不封侯，继世多英雄。公有承家子，所至神明理。

复有起家孙，一见知千里。和气十洲春，清流九江水。

非有神笔梦，粲粲文何绮。天子青春朝，列鼎招英髦。

明年桃李开，禹浪如霞高。之子可变化，咫尺登金鳌。

始知祖德长，光辉传佩刀。
秋感
朱昂（宋代）

我行向东郊，徘徊望秋树。落日四无人，汩汩水东注。

禾黍互高低，鸟雀惊迟暮。即此怀旧山，伫立不能去。
早夏 其二
陈造（宋代）

满地榆钱未扫除，画檐忽复燕将雏。风窗梦破搔头坐，重课儿时读了书。
丁亥岁朝把笔
洪咨夔（宋代）

鸡唤璇杓一夜东，长天绀碧静无风。
年华老子欢娱裹，春事儿曹翰墨中。
脱雪荠芽盘饤绿，晞阳椒蕾酒行红。
赭袍亲上慈明册，正想千官会汉宫。
蒋园杂咏
金玉麟（清代）

小池通野水，虚牖纳烟霞。雨渍桐留叶，霜晴桂再花。

幽栖能远俗，久客渐如家。闻说重阳近，东篱兴更赊。
游吴江桥
王世贞（明代）

吴江长桥天下稀，七十二星烟霏霏。桥上酒胡青帘肆，桥边浣霏白苧衣。

桃花水涨月初偃，莲叶雨晴虹欲飞。北客风尘初极目，倚阑秋色澹忘归。
以和靖处士疏影横斜水清浅暗香浮动月黄昏两句为韵赋诗十四首 其三
周巽（元代）

美人何契阔，一见即留情。翠袖凌风薄，琼裾曳雪轻。

寒烟脩竹外，流水小桥横。殊觉芳容瘦，不知华发生。
和李使君三郎早秋城北亭楼宴崔司士因寄关中弟张评事时遇
卢纶（唐代）

黄花古城路，上尽见青山。桑柘晴川口，牛羊落照间。

野情随卷幔，军士隔重关。道合偏多赏，官微独不闲。

鹤分琴久罢，书到雁应还。为谢登龙客，琼枝寄一攀。
赠任昉诗
陆倕（南北朝）

和风杂美气，下有真人游。壮矣荀文若，贤哉陈太丘。

今则兰台聚，万古信为俦。任君本达识，张子复清修。

既有绝尘到，复见黄中刘。
万顷田
赵希迈（宋代）

万顷平田一望中，独乘瘦马常吟筇。
天连濁雾无非海，地少严寒不类冬。
刺竹满林生似蝟，古榕临水卧如龙。
村家米贱新醅熟，犹及停鞭问老农。
句
信阳道人（宋代）

日坐竹马桥，夜宿牧牛轩。
点兵行
韩上桂（明代）

频频听点兵，点兵声满衢。问渠何所去，去去阴山隅。

阴山逾万里，临行缓斯须。往年戍海南，今年戍海北。

边圉久用师，致死出微力。东家往月行不归，但闻短兵初合围。

西家壮男今又发，弱毛黄口新裹发。顾我萧条一老丁，年过五十发星星。

生归恐已逾老丑，死去便尔填沧溟。沧溟水深波灭没，处处营头看苦月。

秦皇汉武昔平胡，天阴风雨声呜呜。
太上皇帝灵驾发引挽歌词六首 其六
范成大（宋代）

文德尧新庙，威灵禹旧山。海门宾羽卫，地轴启云关。

无路攀仙驾，当年拱圣颜。小臣衰疾泪，空望帝乡潸。
送程给事知越州
李柬之（宋代）

文行学曾颜，才名孰可攀。
仁风清郡国，和气满江山。
暂抑提雄漕，行当簉近班。
须知揽辔暇，大智养闲闲。
晚出山涧
汪炎昶（宋代）

树崩崖更豁，涧曲路增长。片雨暝遥壑，疏蝉凄夕阳。

竹潭初月影，萝谷稍秋光。适叹炎蒸剧，絺衣已怯凉。
题马晋百骏图
陈宝琛（清代）

马生私淑郎世宁，曾得百骏旧画稿。及对真图诧神妙，晨摹暝追技进道。

想见从猎乌梁海，遍睹牧群逐水草。传神绘影尽殊相，复起曹韩且倾倒。

此卷缩临仅太半，买玉得羊亦自好。懋勤殿厨犹梦中，可能再见吾已老。
和杨公济钱塘西湖百题 其九十七 长桥
郭祥正（宋代）

桥短故名长，路穿云水乡。游人欲归去，濯足弄残阳。
送鹌鸭腊龚养正二首
陈造（宋代）

霜湖风草自徜徉，夜网晨弦不易防。
作意分甘资一饱，为撩清梦到江阳。
和刘卿材十咏·牧竖
黄庶（宋代）

逐处随青草，生来不识愁。
旱田乾欲死，拍手也须讴。
王鹅亭雁图
徐渭（明代）

本朝花鸟谁高格，林良者仲吕纪伯。矮人信耳辄观场，只晓徐熙与崔白。

崔徐一纸价百金，风韵稍让吕与林。即如此图王鹅亭，云是剡溪雪夜人。

雁儿一扫六十只，何只不落青天云。沙黄芦白喜相逐，逸者飞鸣劳者宿。

不须彭蠡泛扁舟，彭蠡湖今在吾目。
同赋饮舫
宋祁（宋代）

饮有乘舟乐，舟因得饮名。
能招习池客，便载景山铛。
暂儗留颓玉，徐牵倒醉罂。
莫辞沿泝远，双檝自逢迎。
满江红 题徐积馀所藏郑苕仙女史《百花图卷》
戴青（清代）

珠户春闲，把百万、红紫细描。怪脂痕、总兼虹气，付与生绡。

写照脂如人意好，品花应爱女贞高。蓦惊心，烽火照扬州，春影销。

红羊劫，运难消。绿杨郭，土全焦。葬二分明月，鹃泪如潮。

黯淡画裙沉蝶冢，飘零粉钿没虹桥。把江南，无数万花魂，图画招。
万卷书楼图题赠子馨二首 其二
沈梧（清代）

盘溪记取熟游途，写入丹青似也无。家有奇书难竟读，问君何事历江湖。
齐宣王
徐钧（宋代）

鼓钟苑囿乐如何，货色贪淫勇更多。
伐国交邻徒屡问，用贤曾不到邹轲。
双柏篇赠陈景仁
汪广洋（明代）

桐川官舍有双柏，岁久苍髯森森立。蜿蜒古干蟠蛟龙，礧砢蜷森错金石。

长风万里海峤来，怒挟鲸涛撼虚碧。万木已就衰，百卉亦改色。

轇轕玄阴互开辟，尔乃不受霜雪迫。使君独好事，十月南省还驻车。

官舍颇清暇，起坐正在双柏间。天空鹤巢云渺渺，月冷子落秋斑斑。

况当桐川岁时晏，农务告成官事閒。默然冠带憩晴日，对此想像缓民难。

岂惟耽彼乐，聊复怡尔颜。君不闻召公美化行南国，手抚甘棠重游息。

后来歌咏思不忘，爱树真如爱其德。又不闻潘岳出宰河阳城，种花满城花昼明。

河阳小治亦稍辑，尚有简牍书令名。君才远抱岁寒节，逸气孤骞凛冰雪。

明堂大开需栋梁，引领相期继前辙。只今兵革动四方，天地苍茫日流血。

朝廷求治安，丞相揽英杰。君乎君乎当勉㫋，毋以哦松事清绝。

为君长歌双柏篇，白露萧萧滴凉月。
送觉上人归湖州
梅尧臣（宋代）

古寺一盂饭，弊衣三岁尘。
相应维帝祝，子已得袍新。
范叔复何望，原生甘自贫。
归看五湖上，终有泛舟人。
颜之推引江南谚论书法
佚名（隋代）

尺牍书疏，千里面目。
清江浦候汪太仓叔厚
殷蒲霄（明代）

挂席介休驿，泊舟清江浦。水落蒲巳稀，日暮鸟知聚。

落落星出蒲，冥冥天欲雨。久客厌吴越，前途忆齐鲁。

怀归心方殷，慕群情莫与。言念同行客，昏黑宿何处。

漫漫淮海径，萧萧寒霜渚。独酌讵为欢，长谣亦复苦。

离会非我期，行止将谁主。孤篷鸣续风，寒灯翳复吐。
送长安佥判鲜于子骏还阙
强至（宋代）

相望蜀父老，应嫌驷马迟。
三冬辞幕府，千里走京师。
富贵那能滞，文章自有知。
关山含雪意，别酒对秦姬。
送胡季昭窜象郡二首 其一
杨长孺（宋代）

新来消息使人疑，一网如何尽去之。元祐祇今为绍圣，姬周嫠妇谩深悲。
哭李韶
王元（唐代）

韶也命何奇，生前与世违。贫栖古梵刹，终著旧麻衣。

雅句僧抄遍，孤坟客吊稀。故园今孰在，应见梦中归。
莫相憎吟
曹于汴（明代）

凤麟天之产，蛇蝎亦天生。谁不秉至情，杂纷缘五行。

世衰鲜教化，遂致终懵懵。抑以天道远，难测者冥冥。

不有不肖子，积慝家无倾。怙恶傥知悛，奚至贯满盈。

利名或滥被，只因乾泽宏。辟彼甘澍降，荆棘亦敷荣。

一瞬总归尽，忽忽电光明。相逢幸相怜，切愿莫相憎。
蛇虎颂 其二
湛若水（明代）

吁仁乎蛇，无嗔居士之家。蛇也不嗔，夫何世之人，不如彼蛇之仁。
徽宗皇帝挽词二首 其一
周紫芝（宋代）

治格兴王日，功垂定鼎年。重新周制度，尽有汉山川。

宝墨星辰烂，皇猷典诰传。小臣回老眼，垂泣望云天。
鹊桥仙·银河星汉
佚名（宋代）

银河星汉，夜凉如洗。要轩豁、君家庆瑞。果闻两两获骊珠，天付与、精神秋水。好是今朝，同逢盛事。无限欢欢喜喜。他年二陆看杨名，方表得、此时双美。
送还雅
程云（清代）

孤馆何淹滞，兼逢世难中。秋深终一别，日暮暂相同。

客路沙边雁，人家岸上枫。甲兵犹未戢，消息可能通。
送七兄监庙赴南宫兼呈大兄知县二首 其二
周必大（宋代）

河梁曾诵送行篇，蜗角牛毛十五年。毕竟中间皆梦尔，祗今相对各苍然。

萧萧暂隔连床雨，荡荡初行万斛船。谁近上林看躣马，东阳诗句定先传。
满江红 其五 青墩夏咏，和陈其年江村韵
董元恺（清代）

踯躅残红，听几处、催归鸭鵊。隐隐见、平芜燕剪，落花波夹。

与我周旋从我好，用卿作达从卿法。挽银河、万斛洗炎蒸，凉风霎。

髹几畔，添香鸭。矮屋畔，闲畚锸。到采菱剥芡，不忧贫乏。

虎刺结成颗颗豆，凤仙染就纤纤甲。折一枝、斜插鬓云边，银钗压。
游滁山二十咏 其十六 二十一日游重熙洞
郭之奇（明代）

冥漠中窥小有天，蛟螭徙窟让游鞯。奇山信有玲珑骨，不遇奇人腹自坚。
寄林可山
胡仲弓（宋代）

相去各天涯，江湖会面迟。
数年不通问，一见便言诗。
近世无和靖，今人说项斯。
孤山梅已熟，滋味独君知。
诗别可斋陈制置移镇吴门
郑清之（宋代）

恭惟上明圣，宵旰亲政初。
朝有快活贯，野无薄笨车。
我独何因缘，滥持钧与枢。
妄想在人物，搜罗到岩墟。
穆之百函至，酬答疲卷舒。
虽云得梗概，讵必相贤愚。
吾时蔼廉誉，一再登除书。
公牍耻私谢，直语非贡谀。
尚无赫{簴竹换左足}笺，而况双鲤鱼。
元龙一世豪，名下定不虚。
我归海之滨，偃息田园居。
生平旧交游，相忘付江湖。
军将忽打门，君书来自吴。
瓿藁富鸿笔，砚铭出龟趺。
兴怀向漻泬，论文逮荒疏。
自言久爱敬，今始通勤渠。
不为热翕翕，不为暖姝姝。
云何好尚真，夐与世俗殊。
意者元城贤，待以涑水迂。
兽旗画星壤，龙藩开玉符。
老我叹蒲柳，投闲托枌榆。
味言喜啖蔗，秀句嫌催租。
的知我辈人，调度非辕驹。
子长固多爱，舍菀乃集枯。
梅花倚瘦竹，清芬借敷与。
常恐硬黄纸，唤归翔紫庐。
问君立朝节，蹇谔辛毗裾。
问君治理效，所至桐乡朱。
正尔泽东履，俄然移右扶。
借留此截镫，来暮彼歌襦。
譬之绛霄云，来往本自如。
君亦何心哉，此事姑置诸。
但惜君去我，有唱谁和余。
寒山尚余雪，江阔征帆孤。
挥毫写别恨，临风独踌躇。
奉送戚都护归田四首
陈第（明代）

朔方辽海怀恩信，日本安南识姓名。
盖世勋庸仍不伐，循循裘带一书生。
偈六十九首
释道宁（宋代）

有利无利，不离行市。
师子嚬呻，象王游戏。
洎乎检点将来，未是衲僧巴鼻。
冬日独醉书感八章用少陵秋兴韵 其一
姚燮（清代）

身世真如鸟托林，无端郁思入沈森。浮天海阔黄云幻，蔽野山荒白日阴。

好与生灵持旦气，谁忘危难捡宵心。女媭未捣春衣练，莫向墙隅弃敝砧。
观梅偶成二首
吴芾（宋代）

经年不见梦魂飞，依旧仙装淡薄衣。
玉骨已无尘俗气，冰姿还耐雪霜威。
携壶正欲酬清赏，策杖何妨历翠微。
莫惜对花拼剧饮，看看风雨卷春归。
晚春会东园
朱淑真（宋代）

红叠苔痕绿满枝，举杯和泪送春归。
仓庚有意留残景，杜宇无情恋晚辉。
蝶趁落花盘地舞，燕随狂絮入帘飞。
醉中曾记题诗处，临水人家半敞扉。
题范氏文官花二首 其二
陶安（明代）

荔枝绿后绯还紫，金带围腰事亦常。天遣名花作奇谶，一门数世盛文章。
咏雪
刘攽（宋代）

朔雪三冬暮，同云万里间。昊天还质素，长路失幽艰。

舞急低仍还，吹多去复还。增高元稍稍，投隙故閒閒。

积卤输盐浦，飘沙聚玉关。怒涛狂振海，叠巘坐移山。

喜厚犹多积，憎繁讵得删。旗幡高卷野，尘壒密通阛。

点缀林芳乱，装褫石藓斑。户斜遗尺剑，窗缺置连环。

圭璧衣裳会，闾阎米粟颁。折篁终不屈，乔树顿堪攀。

纨洁裁歌扇，珈明耸髻鬟。运筹思巧历，语异叱神奸。

冻笔无由捉，强弓不易弯。雁号随雀瞀，龙蛰并鱼鳏。

坎辟威权厉，阳芽势力孱。晦冥愁运促，温燠怆时悭。

畛域通三壤，涂泥洎百蛮。暝鸡矜喔喔，宵犬事籋籋。

踠足伤骐骥，迷群失鹭鹇。制书思籀颉，议巧谢倕般。

蚊翼腾空曲，芝英擢野菅。藩篱容月魄，轩陛绝人寰。

感物徒酸鼻，明心肯汗颜。露肌寒得胗，直指冻成裤。

檐罅风号劲，炉灰火逗殷。猎狂怀塞漠，渔乐记江湾。

饮乏枯瓢弃，磨稀古铁顽。莫欺东郭履，不愧半通纶。
红蛛
王迈（宋代）

空里游丝十丈长，直垂一颗绛纱囊。
侬无喜事何须尔，往报槐花举子忙。
范宰同郑簿应尉送战船至海上招野人同游赋得
林亦之（宋代）

可月湖边送战舸，长啸便欲凌清波。
好风吹帆如去马，鼠曹若可双手把。
青天无云水初涨，一山两山浮水上。
平生胆意少羁束，叩舷长歌心益壮。
生平诵书口啾啾，何似一日观沧流。
庞眉太史足重茧，尽驱百怪归笔头。
群公楚楚皆人物，我亦自忘布衣拙。
恢谐莫续济川君，可无一诗记明月。
次韵定慧钦长老见寄八首（并引）
苏轼（宋代）

苏州定慧长老守钦，使其徒卓契顺来惠州，问予安否，且寄《拟寒山十颂》。
语有璨、忍之通，而诗无岛、可之寒，吾甚嘉之，为和八首。
左角看破楚，南柯闻长滕。
钩帘归乳燕，穴纸出痴蝇。
为鼠常留饭，怜蛾不点灯。
崎岖真可笑，我是小乘僧。
铁桥本无柱，石楼岂有门。
舞空五色羽，吠云千岁根。
松花酿仙酒，木客馈山飧。
我醉君且去，陶云吾亦云。
罗浮高万仞，下看扶桑卑。
默坐朱明洞，玉池自生肥。
従来性坦率，醉语漏天机。
相逢莫相问，我不记吾谁。
幽人白骨观，大士甘露灭。
根尘各清净，心境两奇绝。
真源未纯熟，习气馀陋劣。
譬如已放鹰，中夜时掣绁。
谁言穷巷士，乃窃造物权。
所见皆我有，安居受其全。
戏作一篇书，千古发争端。
儒墨起相杀，予初本无言。
闲居蓄百毒，救彼跛与盲。
依山作陶穴，掩此暴骨横。
区区效一溉，岂能济含生。
力恶不己出，时哉非汝争。
少壮欲及物，老闲余此心。
微生山海间，坐受瘴雾侵。
可怜邓道士，摄衣问呻吟。
覆舟却私渡，断桥费千金。
净名毗耶中，妙喜恒沙外。
初无往来相，二土同一在。
云何定慧师，尚欠行脚债。
请判维摩凭，一到东坡界。
渔具诗。网
陆龟蒙（唐代）

大罟纲目繁，空江波浪黑。沈沈到波底，恰共波同色。

牵时万鬐入，已有千钧力。尚悔不横流，恐他人更得。
【双调】沉醉东风_蔬圃莲池药
张养浩（元代）

蔬圃莲池药阑，石田茅屋柴关。俺这里花发的疾，溪流的慢，绰俺亭别是人间。对着这万顷风烟四面山，因此上功名意懒！
班定远飘零玉关，楚灵均憔悴江干。李斯有黄犬悲，陆机有华亭叹，张柬之老来遭难。把个苏子瞻长流了四五番，因此上功名意懒！
昨日颜如渥丹，今朝鬓发斑斑。恰才桃李春，又早桑榆晚，断送了古人何限？只为天地无情乐事悭，因此上功名意懒！
郭子仪功威吐蕃，李太白书骇南蛮。房玄龄经济才，尉敬德英雄汉，魏徵般敢言直谏。这的每都不满高人一笑看，因此上功名意懒！
苫茅屋白云数间，睡芸窗红日三竿。远近村，高低涧，把人我是非遮断。阆苑蓬莱咫尺间，园此上功名意懒！
万言策长沙不还，六韬书云梦空叹。只为他进身的疾，收心的晚，终不免有许多忧患。见了些无下梢从前玉笋班，因此上功名意懒！
笔砚琴书座间，松筠梅菊江于。欢有余，春无限，绰俺亭只疑在天上。万事无心一钓竿，因此上功名意懒。
寄阅世道人侯和卿
披一领熬日月耐风霜道袍，系一条锁心猿拴意马环绦。穿一对圣僧鞋，带一顶温公帽，一心敬奉三教。休指望做神仙上九霄，只落得无是非清闲到老。
重阳用去年韵
吴芾（宋代）

此生几度换炎凉，过了重阳又一阳。
无奈流年如转毂，得逢佳一且飞觞。
风前落帽从吹鬓，江上登台任断肠。
老去已忘荣与辱，只思归卧水云乡。
邢兄大声以重九日置酒约梁丈仁伯段兄元衡蕃
赵蕃（宋代）

栗里当年节，柯山七字诗。
举觞非徇俗，怀往要销悲。
暑络肤侵凛，风巾鬓飒衰。
多君能醉我，有客更同之。
送薛据之宋州
崔曙（唐代）

无媒嗟失路，有道亦乘流。客处不堪别，异乡应共愁。

我生早孤不，沦落居此州。风土至今忆，山河皆昔游。

一从文章事，两京春复秋。君去问相识，几人今白头。
滨州道中四首 其二
晁补之（宋代）

月堕孤村露合，日出高原雾开。道逐故河西去，人将新雁南来。
和王太中游洛述怀
范纯仁（宋代）

乘春寻洛社，不惮路岐长。盈畹花如笑，倾都客若狂。

山林多寂寞，朝市太奔忙。不似安车老，优游适四方。
次韵刘韦孟主簿湖上 其一
释道潜（宋代）

刘郎词笔过兰成，咏遍湖山草木情。禄隐太平真乐事，莫思神武挂冠缨。
菩萨蛮 其十三
郭应祥（宋代）

未观岩桂先观菊。世间底事真迟速。节物苦相催。重阳便到来。

白衣何处觅。沽酒邀佳客。一笑有馀欢。官居终日闲。
中秋日答曾仲和
练子宁（明代）

桂花凉露泻涓涓，秋满银盘月正圆。不是庾公无此兴，祇因病酒妒婵娟。
次韵傅丈武夷道中五绝句 其四
朱熹（宋代）

常记桐城十载前，几回风雨对床眠。他年空忆今年事，却说黄亭共惘然。
种葵蒲萄下
谢翱（宋代）

茙葵花种蒲萄下，年年叶长见花谢。蒲萄渐密花渐迟，开时及见蒲萄垂。

微风摇曳架上枝，阴云凝碧行琉璃。天人下饮蒲萄露，花神夜泣向天诉。

谢尔蒲萄数尺阴，不如寸草同此心。
送素上人游方
陈叔坚（宋代）

不是无衣钵，师心酷爱山。
自言行脚好，却厌住庵间。
野水寒林外，孤云夕照间。
清游何处寺，须寄好碑还。
馆中直宿书事 其二
韩驹（宋代）

北风吹马袭貂裘，薄雪连云冻未收。银阙昼开禽鸟白，信知三馆是瀛洲。
开炉次夕以不禁离抱来访宏庵挑灯细语漏促忘
施枢（宋代）

客里情怀不自如，夜深来访子云居。
挑灯细按新翻曲，拂案同看旧架书。
梧叶敲风蛩砌冷，菊香销雨鹤庭虚。
相逢且与开眉笑，莫遣吟边酒琖疏。
题李彦恢家龙眠七马图
周紫芝（宋代）

古来画马知几人，当时只数曹将军。龙媒貌得照夜白，七十万将空云屯。

但令韩干作弟子，未许韦偃窥藩垣。风流扫地五百载，始得龙眠空马群。

龙眠自是天下士，胸中元有真骐驎。宁王玉面久不见，风騣雾鬣惊犹存。

四蹄翻风不受絷，意在万里绝驰奔。安能局促盐车下，更与蹇驴分短辕。

先生既老谁入室，后来只数城南孙。孙郎继死骨又朽，人间此马如浮云。

劝君掩卷勿浪出，世无九方谁与论。
啸亭雨后
刘敞（宋代）

风捲高花舞成雪，雨湿芳草绿侵云。层轩独立时惆怅，淮北春光过五分。
简贾新之
赵蕃（宋代）

君诗耻作阆仙瘦，颇厌飘零其故何。求士近闻劳仄席，斯人未用岂悬科。

交情满眼尽今雨，世态由来俱一波。所愿深持后凋节，传书独行不为过。
永嘉百咏
张又新（唐代）

滴水泠泠彻碧纱，旱时无减雨无加。澄清好是为官侣，引入孤城一带斜。
少年游（别韩叔夏）
向子諲（宋代）

去年同醉，酴醿花下，健笔赋新词。今年君去，酴醿欲破，谁与醉为期。

旧曲重歌倾别酒，风露泣花枝。章水能长湘水远，流不尽、两相思。
疏斋以旧作题渊明归来图诗见赠依韵奉和
潘从大（宋代）

公归为三径松，取节荆轲雠祖龙，
平生大义要其终。遁身甘混田舍翁，
肯随一世皆尚同。言言易水诗见志，
抚卷陡觉辞深雄，谁知笔补造化工。
寓怀曲蘖匪昏醉，孤忠耿耿蟠心胸。
纡辔几许尘埃中，柴桑不与车马通。
八表同昏雨蒙蒙，皦日通天西复东。
当年荣木随时穷，黄花今犹傲秋风。
拜公遗像读公传，眼高千载为之空。
送黄景声秘丞提举浙西
楼钥（宋代）

论诗才了便谈禅，鄙吝冰消更豁然。
稽首心空先及第，敢将癸未论同年。
寄怀靖江咏沂刘君，吴县慎修叶君，江阴梅修吴君，黻廷朱君三首 其三
夏子麟（清代）

去年浪迹入都门，跋涉曾同南北辕。高唱神驰三不管，娱游心醉万生园。

已无脑力供胥象，可有伊洪度梦魂。何日金台共聚首，消除离恨酌清尊。
与齐贞吉家德公伯含卧衡饮祖家园水亭以心远地自偏为韵
李澄中（清代）

京洛多缁尘，一水忽无地。云构俯澄澜，助我濠濮意。

微风散沦漪，修鳞跃荷芰。安得木兰舟，陶然成独醉。

倚槛望西山，夕阳落空翠。
秋日杂怀八首 其一
钱曾（清代）

雾塞飙回六鹢过，月中影是旧山河。悠悠身世长如此，忽忽人情定若何。

楚戍荒烟迷鼓角，苏台衰草阻干戈。临风一掬新亭泪，几度凄然怅望多。
姑苏台歌
释宗泐（明代）

姑苏台上麋鹿游，吴江水映西山秋。馆娃宫树迥不见，落日荷山今古愁。

何来豪客增楼橹，醉拥吴姬夜歌舞。齐云易逐浮云空，鬼火三更照寒雨。
偈颂七十一首
释了惠（宋代）

今朝九月九，渊明开醉口。
指点东篱菊，大骂西门柳。
诸人听得，只麽饮气吞声。
山僧闻之，不免袖中出手。
敬寄族弟唐十八使君
杜甫（唐代）

与君陶唐后，盛族多其人。圣贤冠史籍，枝派罗源津。

在今气磊落，巧伪莫敢亲。介立实吾弟，济时肯杀身。

物白讳受玷，行高无污真。得罪永泰末，放之五溪滨。

鸾凤有铩翮，先儒曾抱麟。雷霆霹长松，骨大却生筋。

一失不足伤，念子孰自珍。泊舟楚宫岸，恋阙浩酸辛。

除名配清江，厥土巫峡邻。登陆将首途，笔札枉所申。

归朝跼病肺，叙旧思重陈。春风洪涛壮，谷转颇弥旬。

我能泛中流，搪突鼍獭瞋.长年已省柁，慰此贞良臣。
隐者
方回（元代）

土木形骸八尺身，碧眸如电气如神。
笑拈草化烧金药，狂折花如漉酒巾。
百万生灵枯冢骨，三千世界战场尘。
生死闲往探中看，闻说蓬莱浅又新。
宿溪亭
徐积（宋代）

一榻溪亭直万钱，满床明月伴閒眠。荷花不把秋香惜，又逐西风到枕前。
即事
赵汝燧（宋代）

十里东风摇羽葆，高低远近万株松。侧身靠石牛揩痒，俛首穿林鹿护茸。

樵子登山云里过，诗僧采药涧边逢。近传有虎常来往，隔陇犹存旧脚踪。
郊庙朝会歌辞建隆乾德朝会乐章二十八首
佚名（隋代）

惕厉日乾乾，潜蟠工躍渊。
伐谋参上策，受钺总中坚。
田讼归周日，民谣戴舜年。
风云自冥感，嘉会翼飞天。
有怀二首 其二
赵蕃（宋代）

忆我官白下，梅蕊破腊前。维时初识君，共呼江南船。

我作七字句，君答如倒弦。自兹三年游，如篪复如埙。

中间虽契阔，会合踵不旋。东阁坐明洁，意钓行方便。

快阁诵长句，观山酌幽泉。别来岁云暮，书札迥莫传。

客授比安否，曾氏称好贤。况乃我畏友，于君宁间言。

生涯富黄卷，代宝馀青毡。酒色湛若空，弟兄皆璧连。

吾事岂不济，宁当论岁年。日者大雨雪，我行政金渊。

朝跻遍田野，夜梦惟江天。梅花且复开，雪屋鸣溜悬。

思君不可见，使返徒悁悁。
寄宝林僧
张至龙（宋代）

磨折英雄辈，无停日月梭。
达人愁梦少，明主直言多。
药试单方验，碑评近本讹。
吟成无爱者，寄与病僧哦。
牡丹种曲
李贺（唐代）

莲枝未长秦蘅老，走马驮金斸春草。
水灌香泥却月盘，一夜绿春迎白晓。
美人醉语园中烟，晚华已散蝶又阑。
梁王老去罗衣在，拂袖风吹蜀国弦。
归霞帔拖蜀帐昏，嫣红落粉罢承恩。
檀郎谢女眠何处？楼台月明燕夜语。
独坐吟
邵雍（宋代）

天意自分明，人多不肯行。
莺花春乍暖，风月雨初晴。
静坐澄思虑，闲吟乐性情。
谁能事闲气，浪与世人争。
题万里壮游图为吴九洛宗作
刘文蔚（清代）

人生底合家乡住，苦恨年年事章句。闭门但作候虫吟，束身已受书城锢。

千古英雄重壮游，万里关河倏来去。挂席方乘赤鲤风，跨鞍直达黄龙戍。

伟业多从騕袅成，壮怀那怕支祁怒。濮阳公子真人豪，胸中兵甲饶戎韬。

腾崖越堑望沧海，已觉谈笑无连鳌。雪花扑面大于掌，同云黯黮连洪涛。

獠奴走逐寒起粟，游兴转共冰山高。呜呼人生贵适意，安能瑟缩同蛴螬。

燕公诗得江山助，坡老文从海外超。手持一编窘跬步，何如六幕穷周遭。

披图我亦思遐举，拟负长剑同游遨。
偈五首 其五
释悟真（宋代）

手提巴鼻脚踏尾，仰面看天听流水。天明送出路傍边，夜静还归茅屋里。
舟中呈同召叶夷仲林公辅杨大中陈元丰
方孝孺（明代）

本乏适时用，误为当世知。进身愧蹇拙，退处乃其宜。

何意承宠愧，使车忽来玆。靡靡踰南国，秩秩锡多仪。

严程不可稽，王命自有期。亲爱俱在眼，弗获顾我私。

圣猷同山岳，微忠劣毫丝。黾勉谅何𥙷，徒兴千载思。
谒金门
查慧（清代）

莺去矣。抛下青梅又几。戏语小鬟来拾起。晶盘同燕喜。

这在秋千架底。那在牡丹丛里。半晌功夫寻见未。拈毫闲画你。
楚村道中 其二
周邦彦（宋代）

族云行太虚，布置初狼籍。弥缝天四维，俄顷同一色。

雨形如别泪，含恶未忍滴。泥涂颇翻车，行者自朝夕。

中央成白道，袅袅踏蛇脊。潺湲冒田水，去作涧底碧。

高林荫清快，渴乌时一掷。晚休张庄聚，泾草蒙古驿。

往时解鞍地，醉墨栖坏壁。孤星探先出，天镜小摩拭。

比邻忽喧呼，夜磔鲁津伯。梦归萱草堂，再拜悲喜剧。

问言劳如何，嗟我子行役。平明看屋霤，两鹊声啧啧。

果逢南使还，冯寄好消息。谁秣百里驹，肯税不论直。
洞霄宫
皇甫介（宋代）

大涤云深日月迟，羽人曾作帝王师。
鼎中绛雪成千日，岩下幽花占四时。
玉仗已乘鸾鹤去，青山难使鬼神移。
人间万事惟间好，山顶诛茅待几时。
书元可扇
方岳（宋代）

南薰殿上薰风老，雨便飞来占取凉。
书带香眠愁杳渺，云侵清簟竹方床。
归宜兴留题竹西寺
苏轼（宋代）

十年归梦寄西风，此去真为田舍翁。
剩觅蜀冈新井水，要携乡味过江东。
道人劝饮鸡苏水，童子能煎鶑粟汤。
暂借藤床与瓦枕，莫教辜负竹风凉。
此生已觉都无事，今岁仍逢大有年。
山寺归来闻好语，野花啼鸟亦欣然。
题周家歌者
白居易（唐代）

清紧如敲玉，深圆似转簧。一声肠一断，能有几多肠。
闲斋卧病(雨)行药至山馆稍次湖亭二首
常建（唐代）

（一）
旬时结阴霖，帘外初白日。
斋沐清病容，心魂畏虚室。
闲梅照前户，明镜悲旧质。
同袍四五人，何不来问疾？
（二）
行药至石壁，东风变萌芽。
主人门外绿，小隐湖中花。
时物堪独往，春帆宜别家。
辞君响沧海，烂熳从天涯。
出山宿向翁家
陈与义（宋代）

纸坊山绝顶，直下夕阳斜。
却看来呼处，南北两岩花。
田翁邀客宿，笑指林下家。
问我出山意，无乃贵喧哗。
郑德予同游桃花山次韵
朱槔（宋代）

江村卜筑路斜斜，模写癯仙四壁家。
闻道读书忘肉味，不缘避世宿桃花。
青山自作千年调，白眼空惊一望赊。
欲买鸡豚投近社，烟蓑雨笠寄生涯。
次韵严子文旅中见赠
范成大（宋代）

杯中畴昔共江天，倾座新诗报警联。
海浦寸心空共月，京华双鬓各凋年。
交情敢说同方友，句法甘从弟子员。
有意数从文字饮，何须争着祖生鞭。
岁日感怀
李约（唐代）

曙气变东风，蟾壶夜漏穷。新春几人老，旧历四时空。

身贱悲添岁，家贫喜过冬。称觞惟有感，欢庆在儿童。
同门生为李谧语
佚名（隋代）

青成蓝，蓝谢青。师何常，在明经。
送傅守归
刘宰（宋代）

永日来清风，黄堂少公事。
凭栏一长望，千载几兴废。
论功赤壁多，语士北府锐。
蝼舟眺家具，吊古足新制。
十一月十九日与仲猷大年绰中美中饮於南台
洪迈（宋代）

空山欲暝云冥冥，玉梅半开吾眼形。
此身垂欲走尘土，聊复举酒看峥嵘。
折腰向人不知耻，故园可锄在千里。
金昆石友一开眉，珍重道人相料理。
楚江东岸先人庐，竹君安否久无书。
归欤何时应白首，我若食言如此酒。
海珠寺送黄提刑
祝允明（明代）

风行五峤过三山，又得趋庭未是还。天下望公知已久，朝廷求治亦非艰。

波澄番舶鲸鲵静，笔倚骚坛草木闲。瞻恋清光惟此夕，月华休下海珠湾。
颂古三十一首
释梵琮（宋代）

倾山红炉铁弹圆，轻轻拨著骨毛寒。
红光直透青霄外，塞壑填沟无处安。
锦里观桃
陈著（宋代）

锦里风光分外春，桃花如市趁时新。
鬭风车马香尘里，谁是朱门觅水人。
同耿拾遗春中题第四郎新修书院
卢纶（唐代）

得接西园会，多因野性同。引藤连树影，移石间花丛。

学就晨昏外，欢生礼乐中。春游随墨客，夜宿伴潜公。

散帙灯惊燕，开帘月带风。朝朝在门下，自与五侯通。
得早梅一枝携访酒家
戴复古（宋代）

旗亭沽酒少裴回，左手梅花右手杯。
眼见枝头开数蕊，春风自我掌中来。
三贤堂和柯东海
陈宓（宋代）

先后勋名百岁周，周堂耿耿夜光寒。
片言已夺丹辽气，万世犹闻四谏官。
殄虏机筹馀胆壮，佐时忠亮更胸蟠。
不因品藻公舆论，得与前贤一样看。
相思儿令（中吕宫）
张先（宋代）

春去几时还。问桃李无言。燕子归栖风紧，梨雪乱西园。

犹有月归娟。似人人、难近如天。愿教清影长相见，更乞取长圆。
蓝田溪杂咏二十二首。松下雪
钱起（唐代）

虽因朔风至，不向瑶台侧。唯助苦寒松，偏明后凋色。
过仙霞岭
陈浩（清代）

星轺步步蹑危梯，直上层云万岭低。闽越一关开道路，乾坤放岭豁端倪。

泉通海气穿云落，鸟带蛮音隔竹啼。欲向高空留姓氏，磨崖新试擘窠题。
【中吕】红绣鞋_竹衫儿并刀
乔吉（元代）

竹衫儿
并刀剪龙须为寸，玉丝穿龟背成文，襟袖清凉不沾尘。汗香晴带雨，肩瘦冷搜云，是玲珑剔透人。浃背全无暑汗，曲肱时印新瘢，衬荷花落魄壮怀宽。挹风香双袖细，披野色一襟团，满身儿窥豹管。
书所见
脸儿嫩难藏酒晕，扇儿薄不隔歌尘，佯整金钗暗窥人。凉风醒醉眼，明月破诗魂，料今宵怎睡得稳。
泊皋亭山下
石骨瘦金珠窟嵌，树身驰璎珞褴襂，秋影秋声绕蓬龛。青山黄鹤楼，白水黑龙潭，野猿啼碎胆。
村居二首
郑刚中（宋代）

山风拂拂堕松钗，午日亭亭覆矮槐。
一唾闲名归酒盏，万钧清思入诗怀。
穷居戏咏
陆游（宋代）

赋分虽云薄，谋生亦自疏。
但令书有种，敢恨食无余。
身病慵行立，庭荒废扫除。
寒温虽泛礼，犹辱间何如。
石桥 其一
余爽（宋代）

云藏钟鼓雾埋林，龙护山花雀散金。知道有人桥外住，青崖遮断不教寻。
读范周士诗卷二首 其一
孙觌（宋代）

客舍空山里，丛祠古道旁。飘飘云外思，兀兀酒中藏。

巧丽诗无敌，惊窥首一昂。缄封休浪出，珍重锦为囊。
我生
晁说之（宋代）

我生初世本尧年，大厉群哇不谓然。
方喜神光射天下，忽惊烽火到甘泉。
寺人衮服参岩庙，宫女素衣游市廛。
一道德来千道会，试开言路问群贤。
过平望趋吴兴阻风游殊胜寺用益谦韵
赵鼎（宋代）

羃羃疏雨歇，冷冷晚风清。扁舟泊清浅，落日涵空明。

门临稻畦没，水浸莎岸平。欠伸得宽旷，杖屦喜微行。

招提掩深靓，房户开斜横。纷纷诸衲子，尚作迎送情。

神武行挂冠，吴市今变名。及闻名理谈，顿觉肝胆倾。

凡笼了无著，古佛当自成。已复外身世，何者为官荣。

同游有亚父，早定登坛盟。归来不受赏，慨慷羞论兵。

闾阎取封侯，健儿胜书生。因之发深省，种种鸿毛轻。
东坡引 晓起
彭孙贻（明代）

绮窗红日皦，余睡残灯小。水沉宿火烟犹袅，卖花声恁早。

小鬟呼未应，熏炉闲抱，暖玉手、调歌鸟。鹦歌念熟休忘了，春眠不觉晓，春眠不觉晓。
和周公明兼柬李子晦
郭钰（元代）

闻君何从得拱璧，神功雕琢无难色。如此奇材自不多，况复芳年何可及。

事业云霄应有时，学问渊源岂无极。论交每恨识君迟，下笔还能愈吾疾。

自从患眼亲旧疏，空阶落叶无行迹。相知谁似李先生，精神玉立仙中客。

轩昂自是离鸡群，肮脏何惭倚门侧。每从东阡望南陌，十日不见苦愁绝。

陇头春色入梅梢，俯仰流光长叹息。王粲登楼不自聊，季子多金又何益。

相逢各赋去来篇，官家已见颁新历。
听筝
姚勉（宋代）

春檐雪乾初日长，帘花深压梅影香。
美人帐中午睡起，钗横鬓影慵添妆。
文窗窈窕鲛绡绿，卧按古筝横漆玉。
微揎翠袖露春葱，学弄梁州初遍曲。
拂弦轻揠三两声，问渠学曲成未成。
已成未成君莫问，听取軮轧伊嘤鸣。
七弦一似焦琴样，立雁参差相下上。
左按天孙织锦丝，右斡仙人飞海杖。
轻拔浅揠声短长，疾徐洪纖抑复扬。
瓶笙吐韵出蚓窍，云车碾响升羊肠。
双龙晓日吟秋水，孤鸾春风悲镜里。
清猿嘹喨万松间，雏莺惺忪百花底。
平生有耳喜此听，手不能作心自醒。
除却高山与流水，琵琶箜篌俱迳庭。
楼中弄玉吹箫侣，同学丹山凤凰语。
凤凰凤凰来不来，萧史行云在可许。
运司园亭·月台
杜敏求（宋代）

明从海上来，皎皎入我牖。
何如登高台，对月把尊酒。
问月月无言。浩歌诗千首，
几人知此乐，此乐公所有。
赠琢砚
熊禾（元代）

我闻铜雀瓦，只覆娇屋姝。
又闻端溪石，只近贪泉夫。
胡为得贵重，置我几案隅。
尚恐习气腻，解使简册污。
我有一雨铁，秉心与之俱。
永矢磨不磷，千载明区区。
彼哉瓦与石，飘掷付太虚。
和李相公留守题漕上新桥六韵（同用黎字）
白居易（唐代）

选石铺新路，安桥压古堤。似从银汉下，落傍玉川西。

影定栏杆倒，标高华表齐。烟开虹半见，月冷鹤双栖。

材映夔龙小，功嫌元凯低。从容济世后，馀力及黔黎。
偶成
龙辅（宋代）

情弱抽思长，腕娇运笔拙。
口诵恐易忘，笺书还自裂。
元夕
方岳（宋代）

老去欢悰久已无，病来瘦骨不胜扶。
山居幸自依青士，身事何曾问紫姑。
休归咏怀 其一
邢宥（明代）

脱却樊笼得自繇，家园万里望琼州。花看晚节添幽兴，人忆同时觅旧游。

一枕黑甜山舍午，半樽白泼水亭秋。归来已定栖身计，独愧君恩未尽酬。
玉局观拜东坡先生海外画像
陆游（宋代）

商周去不还，盛哉汉唐宋。
苏公本天人，谪堕为世用。
太平极嘉本，珠玉始包贡。
公车三千牍，字字岌飞动，气力倒犀象，律吕谐鸾凤。
天骥西极来，矫矫不受鞚。
飞腾上台阁，废放落云梦。
至宝不侵蚀，终亦老侍从。
晚途迁海表，万里天宇空，岂惟骑鲸鱼，遂欲跨螮蝀。
心空物莫挠，气老笔愈纵。
秕糠郊祀歌，远友清庙颂。
我生虽後公，妙句得吟讽。
整衣拜遗像，千古尊正统。
秋日营堡登眺
钟昌（明代）

楚天南望郁关河，岁杪乾坤事若何。海内烽烟朝羽急，树中秋色夕阳多。

孤城万里愁飞檄，诸将何年议解戈。野水残山俱拓落，登临寒垒动悲歌。
玉鸾谣
顾瑛（元代）

七宝城中夜吹笛，舞按白鸾三十只。个中小玉号细腰，尾拂广陵秋月白。

伐毛脱骨秋风里，素颈圆长尺有咫。中虚一窍混沌通，上有连珠七星子。

羿妻久闭结璘台，弄玉求之遗箫史。调得仙家别鹄声，吹落虎头金粟耳。

桂园仙伯杨铁翁，昔豢洞庭双铁龙。雌龙入海去不返，雄龙鳏处琼林宫。

宫中夜夜泣寒雨，幽咽悲啼作人语。燃犀莫照玉镜台，买丝难系蓝桥杵。

虎头怜之为媾婚，并刀剪纸招鸾魂。鸾之来兮洞房晓，恍然枕席生春温。

铁仙翁，笑拍手，左琼琼，右柳柳。琼琼细舞柳柳歌，起劝虎头三进酒。

画堂龟甲开屏风，翠烟凝暖春云浓。大瓶酒泻鹦鹉绿，满头花插鸳鸯红。

鸾兮运居巢，龙兮弄横竹。君山月落大江秋，黄姑星殒昆冈玉。

不须再奏合欢辞，且听和鸾太平曲。太平曲，断还续，一转一拍相节促。

谐宫协徵宣八风，寒谷能令生五谷。鸾龙台上凤皇来，万岁八音调玉烛。
题所种金凤花自淮北携子种之云
刘敞（宋代）

爱此名字佳，携之不惮远。岂惟江淮阔，兼恐岁月晚。

手植中庭地，分破紫兰畹。绿叶纷映阶，红芳烂盈眼。

辉辉丹穴禽，矫矫翅翎展。卑飞何在此，寂寞难自显。

按图感形似，览物意缱绻。三复接舆歌，悲风动湘沔。
木芙蓉
杨弘道（元代）

南阳气候温，四序花相续。十月木芙蓉，鲜鲜镂香玉。

花如朝槿妍，叶拟文楸绿。惜哉开既晚，桃李占春旭。
山阳守吴子仁遗两鹤喜而赋诗二首 其一
孙觌（宋代）

本自骖鸾驾，何因下爵罗。未冲霄汉去，且傍水云过。

收拾为闲伴，提携作好歌。莫怀轩冕意，风月共婆娑。
九锁步虚词
陈洵直（宋代）

圆象默交感，序气翔氛氲。飙欻偃华盖，贯络百宝熏。

八景非真遥，款扣虚皇君。二锁度灵钥，松风卷藏云。
次张子京游天王湖作
郑侠（宋代）

湖上迟迟不忍还，谈玄清彻几重关。
旋岚野马皆归静，逝鸟潜鱼各自间。
坠果露巢秋后树，淡烟斜日晚来山。
吟情到此何终极，注目红云紫雾间。
赠王教授基仲
赵蕃（宋代）

先君昔作濡须令，闾里所知清德高。
末路我今惭世业，一门君乃冠长髦。
长公已有朝阳誉，夫子宁淹独冷曹。
颇念相从问畴昔，不堪岁月去滔滔。
寓徐给事宅观旧所植竹树怆然有怀
张羽（明代）

君为金门彦，我向故山来。芳树绕庭绿，犹是去时栽。

寝阁铺余馥，宾位满青苔。孤赏谁为乐，园花空自开。
入红螺崄道中纪事 其三
袁宏道（明代）

葫芦棚下水平𩋋，古戍遗屯记宛然。马市时来今几载，边烽堡里宿枯禅。
吾心四首寄姊丈郭春榆侍郎 其一
王鸿兟（清代）

吾心有菩提，不披沙门缁。吾心有坎离，不饵商山芝。

跂脚卧南有，午梦寻皇羲。黄冠亦安适，白云聊自怡。

冷笑个中人，逐鲍甘如饴。鹿卢与桔槔，各运机心机。

王城岂蜀道，举足忧险巇。童童沧海桑，劫劫长安棋。

同类苦相搏，力角场上鸡。同根苦相煎，火燃釜底萁。

鹬蚌忿一时，利渔尔胡为。嗟嗟造化儿，颠倒良堪嗤。

竖子名竟成，将军数或奇。颜夭盗蹠寿，侏饱方朔饥。

呱呱逅馋狼，宁复有孑遗。指点幕上巢，风雨为之危。

十灶九不黔，何心食肉麋。西龋东亦矉，何处乞邻醯。

任炫夷威容，真庐皆籧施。譬彼嚼屠门，画饼终贻讥。
适与季直论友归读东野集遂题其耑
范当世（清代）

昌黎下笔天光完，滋有意外呈毫端。东野琢句多断残，湮郁不发埋心肝。

以兹论文百不合，而彼二士相波澜。惟恐人间有离析，欲把形影搓成团。

张君昨来适语我，交友异性非所患。有从天来入幽可，有非梧竹栖不安。

但取龙鸾合奏曲，勿与犬鸡同叫欢。我言奏曲亦须异，仿佛列鼎调咸酸。

刚克柔克有二道，相成相反兹焉殚。郊亦滔滔挟愈势，愈有矗矗资郊寒。

不然一倡百声和，正使吾道愁孤单。
游泰山六首 其四
李白（唐代）

清斋三千日，裂素写道经。吟诵有所得，众神卫我形。

云行信长风，飒若羽翼生。攀崖上日观，伏槛窥东溟。

海色动远山，天鸡已先鸣。银台出倒景，白浪翻长鲸。

安得不死药，高飞向蓬瀛。
醉太平·寒食
王元鼎（元代）

声声啼乳鸦，生叫破韶华。夜深微雨润堤沙，香风万家。画楼洗微鸳鸯瓦，彩绳半湿秋千架。觉来红日上窗纱，听街头卖杏花。
宁海五咏 其五 书斋夜坐
洪拟（宋代）

不知月欲落，但觉衣生棱。夜深谁是伴，相对祇孤灯。
南山有台
佚名（先秦）

南山有台，北山有莱。乐只君子，邦家之基。乐只君子，万寿无期。
南山有桑，北山有杨。乐只君子，邦家之光。乐只君子，万寿无疆。
南山有杞，北山有李。乐只君子，民之父母。乐只君子，德音不已。
南山有栲，北山有杻。乐只君子，遐不眉寿。乐只君子，德音是茂。
南山有枸，北山有楰。乐只君子，遐不黄耇。乐只君子，保艾尔后。
玉虹亭试茶 其二
卢襄（宋代）

航湖未逐鸱夷子，得水今同桑苧翁。试遣茶瓯作花乳，从教两腋起清风。
西平道中送客
王云凤（明代）

桃红柳绿春意浓，娇风吹送雨濛濛。道上行人不归去，目断南来几个鸿。
游澱湖
卫泾（宋代）

疎星残月尚朦胧，闲趁烟波一棹风。
始觉舟移杨柳岸，直疑身到水晶宫。
鸟鸦天际墨千点，白鹭滩头玉一丛。
欸乃一声回首处，西山横在有无中。
丹阳怀古
管干珍（清代）

汇泽中江绕故城，下襟扬越上巴荆。铜符募士才丸士，木柿乘潮又被兵。

破竹势成风自利，衔刀谶应绩空争。可怜鄣口千寻铁，不救孤军化鹤声。
蝶恋花 题外独立图
浦安（清代）

试问图中长立者。何不摊书，何不龙泉把。想为抱才无用也。

半不结习都抛下。

遗世亭亭人俊雅。难道知心，真个人间寡。携馌扶犁偕隐罢。

瘦腰一对重新画。
秋感 其一
周星诒（清代）

惯觉衰翁梦，戈船鼓四更。连阴星月晦，长夜鼠狐横。

醉呓奴群睡，忧嗟老独醒。一声天下旦，破暝祝鸡鸣。
四时宫词各一首 其四
许棐（宋代）

雪压长门消未尽，夜衾堆尽旧宫罗。鸳鸯瓦下垂冰箸，未抵思君玉箸多。
酬别郑寒村
查慎行（清代）

阑风伏雨兼旬卧，晴路一钩新月破。帘前暑退得新凉，门外泥深成坎坷。

此时有客过言别，躄躠毛驴压归驮。囊空邻酒赊不来，醒眼相看但愁坐。

一篇削稿辱佳序，七字留诗惭属和。余才弇陋非尔敌，强以珠玑承咳唾。

甬东同学屈指论，往往传经接师座。故人再与瀛洲选，一郑荥阳尚摧挫。

失群行李独淹泊，有价文章久传播。燕山此度六往来，未免征衫被尘涴。

干时少术非尔病，当路无援是谁过。向来人尽弃所长，远到君能见其大。

古人可作乃殊代，同调相求凡几个。勿将时命较穷通，只许才名出寒饿。

羡君有志成果决，笑我无端逐游惰。偶逢知己私自叹，每送归人辄相贺。

荆榛满地羊触藩，日月周天蚁旋磨。故乡乐事殊可忆，欲往从之正无那。

秋风一骑不可留，八月江田熟香糯。
泰陵挽词 其三
赵佶（宋代）

睿哲天攸纵，神机智独谋。尘流藏宝阁，锁钥受降楼。

风急鸰原晚，霜寒雁宿秋。遗衣今在寝，犹想未明求。
游南山
吴衡照（清代）

一洞豁然敞，一洞窈然曲。愁猿不敢啸，倒挂白蝙蝠。

日色秋苍凉，余映散岩谷，混沌凿不死，妙手剜其腹。

中空嵌玲珑，乱占莓苔绿。我来白云飞，我去白云宿。

一我一白云，都在石佛目。南山胜绝处，烟霞与石屋。

一洞泉洞洞，遗声听水乐。
江行 其二
何慧生（清代）

风物夜凄迷，天边远树齐。云深猿啸谷，石乱水鸣溪。

野岭三更月，寒城半夜鸡。客情正无限，怕听子规啼。
奉华阳王外兵诗
沈约（南北朝）

餐玉驻年龄。
吞霞反容质。
眇识青丘树。
回见扶桑日。
烂熳蜃云舒。
嵚崟山海出。
陈伯量挽诗二乎
曹彦约（宋代）

我晚惭初学，公才又壮年。
同盟觉山寺，共饮玉溪泉。
薄宦身常隔，高怀骨易仙。
伤心风作恶，不助过湖船。
游仙诗十首 其四
庾阐（魏晋）

三山罗如粟，巨壑不容刀。白龙腾子明，朱鳞运琴高。

轻举观沧海，眇邈去瀛洲。玉泉出灵凫，琼草被神丘。
闻说
马鸣萧（清代）

疏慵只合抱云根，多病那堪更耐烦。丹壑关情空偃卧，绿萝何意自偏翻。

神疲早厌茶铛沸，形老惟馀药裹存。闻说神仙不曾见，淼茫却笑武陵源。
沁园春
陈草阁（宋代）

霜剥枯崖，何处邮亭，玉龙夜呼。唤经年幽梦，悠然独觉，参横璇汉，潜彻彻铜壶。漠漠风烟，昏昏水月，醉耸诗肩骑瘦驴。孤吟处，更寻香书影，搔首踟蹰。

古心落落如予。悄独立高寒凌万夫。对荒烟野草，浅浅沙路，班荆三嗅，此意谁知。高卧南阳，归来彭泽，借问风光还似无。难穷处，待凭将妙手，作岁寒图。
和赵南塘离支五绝
刘克庄（宋代）

十颗千钱品最珍，北人鲐背未濡唇。
若生京洛豪华土，买断丹林肯算缗。
丙辰寄国举兄
陈傅良（宋代）

是间南极老人星，乔木修篁亦有情。
直向朱明为后殿，不随黄有入秋声。
儿孙衮衮看新出，兄弟团团得晚成。
笑阅世人心事短，却从黄老问长生。
送公辟给事自青州致政归吴中
郑獬（宋代）

青琐仙人解玉符，秋风一夜满江湖。
曾歌郢水非凡曲，未扫旄头负壮图。
终日望君天欲尽，平生知我世应无。
扁舟应约元宫保，潇洒莲泾二丈夫。
小师淳密请赞
释普度（宋代）

头白眉须白，胸中无点墨。
说禅不入时样，一味点胸点肋。
密意分明生汝边，何待当来问弥勒。
题枕带双流阁
程公许（宋代）

层楼架蒲牢，其下表奇观。
江连内流以，山列远近案。
烽火日平安，烟霞奉娱心。
蔽芾南国棠，挺特九秋干。
题灵祐和尚故居
刘长卿（唐代）

叹逝翻悲有此身，禅房寂寞见流尘。多时行径空秋草，

几日浮生哭故人。风竹自吟遥入磬，雨花随泪共沾巾。

残经窗下依然在，忆得山中问许询。
题李伯时画赵景仁琴鹤图二首
苏轼（宋代）

清献先生无一钱，故应琴鹤是家传。
谁知默鼓无弦曲，时向珠宫舞幻仙。
丑石寒松未易亲，聊将短曲调长人。
乘轩故自非明眼，终日僛僛舞爨薪。
寄子文友
彭汝砺（宋代）

古人湮没不能见，交道陵夷真可哀。与子碧江相别后，到今青眼未曾开。

几伤尺素无人寄，犹喜新鸿昨夜来。怀抱相思长抑郁，燕居还念此心哉。
早蝉
雍裕之（唐代）

一声清溽暑，几处促流年。志士心偏苦，初闻独泫然。
浪淘沙（桃花）
赵师侠（宋代）

桃萼正芳菲。初占春时。蒸霞灿锦望中迷。斜出繁枝临曲沼，鸾鉴妆迟。

蜂蝶镇相依。天气融怡。空教追忆武陵溪。片片漫随流水去，风暖烟霏。
云中忆归
郑獬（宋代）

何日燕南去，平生此别稀。
定知花已发，不及雁先归。
寒日连云惨，惊沙带雪飞。
云中风土恶，换尽别家衣。
送黄元明赴梁县尉
邹浩（宋代）

豫章控江南，山高水沄沄。钟此千里秀，君家贤弟昆。

文采映诸父，鸾凤争腾骞。伯氏晚相遇，许我游其藩。

聪明置不用，道术臻忘言。妥然稠人中，容貌白玉温。

求之古君子，端若李仲元。一尉聊尔耳，谁识君所存。

霜风惨黄叶，雪雨埋朝暾。柴车竟行哉，我心忧聋昏。
廛中佛事
释惟一（宋代）

几回几巷复穿衢，货卖南方镇海珠。
一栲栳都倾出了，不知酬价有人无。
仲春初二绝 其二
葛天民（宋代）

初交二月草蒙茸，邻里纷纷去折蓬。柳下闭门非懒出，苦无筋力趁儿童。
次第和海洲翁韵效放翁体 其二
杨巍（明代）

隔户松风清到裾，诗来又是梦魂馀。重闻山水琴中调，更见龙蛇简上书。

敢谓此心随地得，祗因多病与人疏。平生独爱王猷兴，踏雪还能一访予。
和江仲嘉见寄
程俱（宋代）

荜门蓬舍不知春，车似鸡栖甑有尘。千里传情望双鲤，一杯和影祇三人。

交亲离合同巢燕，身世羁危独茧纶。四体不勤心扰扰，拟将玄旨问吴筠。
送福州监郡陈殿丞
张方平（宋代）

七闽一都会，乃是无诸城。海近气物异，山遥风候清。

宦游过乡美，君禄及亲荣。去去倚门念，溪船归棹轻。
永安渠石铭
佚名（唐代）

百年为市后为池。
书事三首 其一
刘因（元代）

当年一线魏瓠穿，直到横流破国年。草满金陵谁种下，天津桥畔听啼鹃。
赵正之宠贶和篇褒与过厚适传新命念暌违之有日预深怅然辄次其韵
李纲（宋代）

七言八法定谁师，妙处工夫只自知。南浦西山久同赏，清风明月更相思。

瑰材卓荦承恩日，衰病侵寻念去时。垂老相看重言别，莫辞潋滟十分卮。
送傅贞甫西游
欧必元（明代）

江亭送客酒盈尊，江山秋风木叶翻。三百滩头看夜月，万重山色送啼猿。

求丹不问千年汞，作赋能销二女魂。花底青丝游骑遍，河阳栽后几株存。
和李光化秋咏四首其四·夜
范仲淹（宋代）

春色人皆醉，秋光独不眠。
君看明月下，何似落花前。
谒僧不值
张耒（宋代）

古寺人闲僧掩扉，客来下马解尘衣。
双松带月风蝉噪，古阁鸣钟夕鸟归。
寄西台子渊赵学士
韩琦（宋代）

昔年瀛馆接仙才，官路升沈孰可猜。直使庸驽叨上笏，却教贤杰老西台。

莫悲居处荒三径，且把功名寄一杯。应笑位高归去晚，谤多终日怒蚊雷。
送王恪司门知绛州
文同（宋代）

绛守园池天下夸，绍述有记词聱牙。
苍官青土左右树，神君仙人高下花。
远水依然尚钩带，旧门想已无靴檛。
自怜俗状不能到，此去羡君专宴衙。
览古感时偶成十古律 其一
王世贞（明代）

知己世不易，知人吾亦然。方共东山隐，甚谓安石贤。

物议善翻覆，时情多变迁。何如饮清泌，高咏白驹篇。
生查子·山行
曾廉（清代）

莽莽万重山，何处堪投宿。此去有人家，坂上眠黄犊。

扶杖转山腰，败堵依修竹。采药未归来，青藓生茅屋。
观法华牛斗戏呈戒上座
李彭（宋代）

鸡栖于埘晚山碧，两牛偃蹇万钧力。黄钟满脰鸣相欢，歘起缘何作勍敌。

水牯败绩秋风前，穿林觳觫蹊人田。几无将军破燕虏，适堪卫尉驾车辕。

碧眼山僧可人意，大牛小牛与穿鼻。更须宴坐三十年，直待无鞭更无辔。
送毕甥之临邛主簿杂言
梅尧臣（宋代）

自我历官三十年，有脚未曾行蜀川。
李白尝言道之艰险，长嗟难剧上青天。
鸟悲猿嚎马蹄脱，苔梯雨栈愁倾颠。
苍崖下窥不见底，但听雷声辊石悬湍溅。
晓盘青泥上高烟，暮盘青泥到下泉。
剑阁如剑，巉然割肠刺恨今古连。
尔去三千九百里，巴山小马乌布鞯。
一妇一奚行李单，家具日货能几钱。
人皆畏避不敢往，此独敢往何所便。
况是初宦无远适，心意自许非由铨。
异乎哉，我今送尔徒哀怜。
许倩报白榴已得玉茗未谐以诗趣之
洪适（宋代）

万里移根安石国，何年傅粉未知名。须邀玉茗来岩壑，便结琼花作弟兄。

诗客定疑天外得，园人已办腊前迎。东家阿措休相妒，不学秾妆照眼明。
发陈留寄智夫侄
吴则礼（宋代）

五斗莫作籴太仓，幽事关人殊未央。白雁撩人下清洛，黄花唤梦著都梁。

平生浪喜得诗瘦，投老相从要酒狂。欲到淮南先一笑，蟹螯浑已饱新霜。
莫春邑中与漫士别时沧洲叟命邀不果来
王恭（明代）

县城春莫雨纷纷，歌罢骊驹厌独闻。蓬鬓相逢俱未达，萍踪无定又离群。

绿芜客路风将远，黄鸟官亭酒半曛。江上草堂谁倚和，杜陵白发更思君。
陈桥
王安石（宋代）

走马黄昏渡河水，夜争归路春风里。
指点韦城太白高，投鞭日午陈桥市。
杨柳初回陌上尘，烟脂洗出杏花匀。
纷纷塞路堪追惜，失却新年一半春。
奉和御製雪
夏竦（宋代）

寒风夜傍梁园积，花雪晨临宋殿飞。
歌俪阳春争度曲，月承宵幌竞通辉。
五车洛邑延神牌，八骏黄台罢猎围。
今日云章昭美应，眇观千载事还稀。
赋得风入四蹄轻 其二
徐渭（明代）

爱妾换初詶，将军蓦紫骝。飕飕只闻响，阵阵不禁秋。

练影难长曳，房星易一流。路旁看不细，多是失回头。
曲江张丞相墓
尹明翼（明代）

碧草晴沙别样春，孤坟空对石磷磷。千峰并出曲江秀，一水长悬宝鉴新。

南海明珠光上国，中原华岳障江滨。兴亡千古寻常事，先见如君有几人。
送何公露佥宪之豫章
区大相（明代）

豫章东望即东吴，宪节西行人画图。部下神仙称悬尉，赋中山画美洪都。

秋风骑从登庐岳，明月官斋对蠡湖。见说南州能下榻，不知谁向府中趋。
张王臣自湖南官满趋朝舟过白沙和惠资福二诗
章甫（宋代）

丛桂书斋念昔游，红莲幕府喜归休。
秋风起舵蒹葭渚，春月停桡杜若洲。
未用把诗轻万户，直须呼酒散千忧。
赞公亦是江湖旧，更问君能少住不。
石竹
张嵲（宋代）

石竹为花品最微，当时曾入谪仙诗。
新葩竞发迷形似，紫蝶翩翾缀碧枝。
献沈詹事
潘矩（宋代）

昔年单骑向筠州，觅得歌姬共远游。
去日正宜供夜直，归来浑未识春愁。
禅人尚有香囊愧，道士犹怀炭妇羞。
铁石心肠延寿虊，不风流处却风流。
谢昌甫到九峰 其二
韩淲（宋代）

灵井曾烦翁记文，至今流水对荒坟。孤儿自扫松间祭，人隔九泉闻不闻。
江行晚兴
陈与义（宋代）

曾听石楼水，今过邵州滩。
一笑供舟子，五年经路难。
云间落日淡，山下东风寒。
烟岭丛花照，夕湾群鹭盘。
生身后圣哲，随俗了悲欢。
淹旅非吾病，悠悠良足叹。
颂古十九首
释法全（宋代）

天高地厚寻常事，海阔山重更要论。
霹雳震摧山鬼窟，独携霜剑定乾坤。
赠李伊阙
许浑（唐代）

桐履如飞不可寻，一壶双笈峄阳琴。舟横野渡寒风急，

门掩荒阳夜雪深。贫笑白驹无去意，病惭黄鹄有归心。

云间二室劳君画，水墨苍苍半壁阴。
雪后登代州城楼时虏犯岢岚三首
谢榛（明代）

睥睨胡天近，登临边树迷。
汉兵不到处，寒鸟向谁啼。
高邮即事二首 其一
米芾（宋代）

高沙风快走苍云，小艇供鲈摘紫莼。野泊终朝爱清景，不辜閒禄太平身。
五彩结同心 其二 五日集张带三紫盖山房
吴绮（清代）

葵英铺锦，蒲节浮琼，光阴又到天中。槐砌初过雨，占农事、今岁料得年丰。

但看时事惟宜醉，而今也、醒问谁容。堪怜有人来河朔，一时尽是英雄。

况逢赤松俦侣，自婆娑起舞，老子犹龙。人号三珠，地称群玉，挥斝气吐青虹。

离骚不必将天问，天原是、依旧鸿濛。且自向、芙蕖多处，陶然共吸荷筒。
元夕舟泊佛山层如而风客思凄然
邓如霄（明代）

漫道良宵乐事多，问天今夕意如何。不将皓魄胡星使，却遣浮如锁月娥。

两岸风声喧荻苇，千门寒色静笙歌。临江酾酒肠堪断，遥寄乡心逐逝波。
偈颂四十一首
释普宁（宋代）

拆东篱，补西壁。
从空架空，以楔出楔。
佗时耸壑昂霄，须信不劳余力。
过富春山严子陵祠
王佐（汝学）（明代）

交道久矣丧，何代无秦鹿。先生千载心，悠悠山水绿。
陈允中乱后归故陇营居见寄奉答
徐贲（元代）

万事由来信有天，癯儒只合住林泉。藏书自搆山中屋，束带仍耕墓下田。

但对老农谈亦好，何须漂母识为贤。壮年未断人间世，且尽平生嫁娶缘。
青玉案·南州独数多名士
杨无咎（宋代）

南州独数多名士。谁富贵、归桑梓。昼锦如公难比似。傍湖开径，雨帘云栋，平地居仙子。行须勋业超青史。再侍宸帏任非次。醉袖尽教春酒渍。明年此会，寿觞欲举，百拜君王赐。
送范漕赴召
崔与之（宋代）

棋於观局易，药到处方难。
休戚君眉睫，安危我肺肝。
别来年事晚，病起面华寒。
东望强人意，天风送健翰。
挽杨彦序
李流谦（宋代）

长忆君家得隽多，庭前桂树想婆娑。
岱云触石才肤寸，溟浸稽婆但一波。
颇欲弛韛观纵击，可堪伏枥起悲歌。
人生泡粉都难据，惟有丰碑屹不磨。
八月十五日夜瑶台寺对月绝句
权德舆（唐代）

嬴女乘鸾已上天，仁祠空在鼎湖边。
凉风遥夜清秋半，一望金波照粉田。
送毕公叔奉诏赴陕西
张耒（宋代）

毕子谈锋不可摧，捷若急电飞霆雷。
老儒宿学不敢较，左右戈戟纵横排。
文如翻河注浩渺，学有要会穷根荄。
眼看青云不着脚，决去得邑穷山隈。
汉家封疆际四海，琛赆万里连翩来。
西河故地独何事，礼乐旧俗遭狼豺。
包藏隐忍非一日，兽子未可仁心怀。
英雄天子命世主，抚剑震奴风雷回。
马如屯云士如虎，万车载甲如崔嵬。
岂惟俘斩复境土，誓剖巢穴穷卵胎。
除书命子参漕府，国有大事须群才。
男儿功业在勤苦，莫惜沙塞冲尘埃。
御戎旧策子所习，胸臆请为将军开。
封侯报国在今日，赠行满举黄金杯。
菩萨蛮 回文
沈榛（清代）

白萍浮雪流波碧。碧波流雪浮萍白。春去忽惊人。人惊忽去春。

雁飞高岫远。远岫高飞雁。楼上怯深愁。愁深怯上楼。
依韵和王景彝马上忽见槐花
梅尧臣（宋代）

六月御沟驰道间，青槐花上夏云山。退朝侧帽惊时晚，近树闻香暗咏闲。

新雨贾生车喜出，旧年潘岳鬓添斑。老惭太学无经术，空饱齑盐强往还。
白珪无玷
辛宏（唐代）

片玉表坚贞，逢时宝自呈。色鲜同雪白，光润夺冰清。

皎皎无瑕玷，锵锵有珮声。昆山标重价，垂棘振香名。

抱璞心常苦，全真道未行。琢磨忻大匠，还冀动连城。
谢文思许尚之石函广陵散谱
楼钥（宋代）

叔夜千载人，生也当晋魏。
君卑巨寖强，駸駸司马氏。
幽愤无所洩，舒写向桐梓。
慢商与宫同，惨痛声足备。
规橅既弘阔，音节分巨细。
拨刺洎全扶，他曲安有是。
昌黎赠颖师，必为此曲制。
昵昵变轩昂，悲壮见英气。
形容泛丝声，云絮无根蒂。
孤凤出喧啾，或失千丈势。
谓此琵琶诗，欧苏俱过矣。
余生无他好，嗜此如嗜芰，
良夜或无寐。向时几似之，
激烈至流涕。素考韩臯言，
神授托奇诡。别姊取韩相，
多用聂政事。近读清真序，
始知石函秘。贤哉许阿讷，
自言家有此。文君昔宝藏，
人亡琴亦废。荷君重然诺，
写谱远相寄。按柏三十六，
大同小有异。此即名止息，
八拍信为赘。君远未能来，
我老从此逝。何当为君弹，
更穷不尽意。
寄谢姚孟长太史二首姚长洲人 其一
邓云霄（明代）

西北红云望帝乡，新开日月照垂裳。清朝振羽多鹓鹭，才子挥毫近凤凰。

赠绮交情同缟带，开函奇字染天香。瀛洲远隔南溟水，还念遍舟有夕郎。
讌集
宋祁（宋代）

素节倐已宴，高风送浮凉。
拂席进宾客，酾酒罗壶觞。
黄鷄跖跖美，紫蟹螯螯香。
莫矜来欢早，须念后戚长。
奔川无缓澜，徂日不还光。
愿客且安坐，调絃未遽央。
诏篆西内宣文阁榜赐金织对衣二袭作
周伯琦（元代）

西清延阁冠云穹，金榜高悬日月中。殊宠何期沾旧侍，弱豪又幸彻重瞳。

尧仁天大文章焕，周业龙兴礼乐隆。金织章身筐篚厚，石渠献纳愧疏侗。
过大木宅有感
谢重辉（清代）

风掩蓬门旧宅荒，就中何处最凄凉？停车不见吟红药，驻马惟看种白杨。

栋宇凋残嗟向秀，图书零落感文昌。可怜满箧雕龙赋，未得生前动汉皇。
觉庵和尚室中举行脚明什么边事进云明一色边
释云岫（宋代）

室裹曾遭痛竹篦，等间放过却成迷，
思量一色明边事，好采无言答得师。
睡中过彭城
汪梦斗（宋代）

惊残晓梦语啾啾，频唤移篙看石头。已过徐州元不觉，依前不得上黄楼。